Hvis rettighetshaveren er død, vil arvingene normalt representere den avdøde. Dette gjelder spesielt hvor det er snakk om rettigheter som kan gå i arv. Hvem som er arvinger til den avdøde, vil stå på skifteattesten som utstedes hos tingretten. Skifteattesten må sendes inn til tinglysing sammen med en signert slettemelding fra arvingene. Dersom rettigheten fremstår som personlig, og ikke kan gå i arv, kan Kartverket vurdere om heftelsen er åpenbart opphørt. Den som ønsker at dokumentet skal slettes, må da sende inn et brev og forklare at rettigheten var personlig. Legg ved dokumentasjon på at rettighetshaver er død, gjerne en skifteattest. Kartverket kan i slike tilfeller slette dokumentet uten arvingenes samtykke. Regelen om dette står i tinglysingsloven § 31.     Dersom rettighetshaveren er registrert med navn og fullt fødselsnummer i grunnboken kan Kartverket kontrollere i folkeregisteret at rettighetshaveren er død. I slike tilfeller er det ikke nødvendig å sende inn dødsattest eller annen dokumentasjon. Hvis rettighetshaverens fødselsnummer ikke står i grunnboken, må du legge ved dokumentasjon på at personen som er død, og er den personen som grunnboken utpeker som rettighetshaver.  Les mer om hvilke krav Kartverket stiller ved sletting av rettigheter ved dødsfall i Rundskriv for Tinglysingen kapittel 9.1. problemstilling nr. 2.